钦定古今图书集成/明伦汇编/氏族典/第621卷 > 《凌迪知万姓统谱》 > 达奚武
## 钦定古今图书集成/明伦汇编/氏族典/第621卷 > 《凌迪知万姓统谱》 > 达奚武

按《周书达奚武传》：“武字成兴，代人也。祖眷，魏怀荒镇
将。父长，汧城镇将。武少倜傥，好驰射，为贺拔岳所知。
岳征关右，引为别将，遂委心事之。以战功拜羽林监、
子都督。及岳为侯莫陈悦所害，武与赵贵收岳尸归
平凉，同翊戴太祖。从平悦，除中散大夫，封须昌县伯，
邑三百户。魏孝武入关，授直寝，转大丞相府中兵参军。大统初，出为东秦州刺史，进爵为公。神武趣沙苑，
太祖复遣武追之，具知敌之情状，遂从破之。除大都
督，进爵高阳郡公，拜车骑大将军、仪同三司。四年，太
祖援洛阳，武率骑一千为前锋，至谷城，与李弼破莫
多娄贷文。进至河桥，武又力战，斩其司徒高敖曹。迁
侍中、骠骑大将军、开府仪同三司。出为北雍州刺史。
梁梁州刺史、宜丰侯萧循固守南郑，武围之。梁武陵
王萧纪遣其将杨干运等将兵万馀人救循，逆击干
运，大破之。循知援军破，乃降，率所部男女三万口入
朝。自剑以北悉平。明年，武振旅还京师。朝议初欲以
武为柱国，武谓人曰：“我作柱国，不应在元子孝前。”固
辞不受。以大将军出镇玉壁。武乃量地形胜，立乐昌
胡营、新城三防。齐将高苟子以千骑攻新城，武邀击
之，悉掳其众。孝闵帝践祚，拜柱国、大司寇。武成初，转
太宗伯，进封郑国公。齐将斛律敦侵汾、绛，武以万骑
御之。敦退，梁筑柏壁城，留开府权严、薛羽生守之。保
定三年，迁太保。天和三年，转太傅。武贱时奢侈，好华
饰。及居重位，不持威仪，行常单马，左右止一两人而
巳。外门不施戟，恒昼掩一扉。武性贪吝，时论深鄙焉。
五年十月薨，年六十七，谥曰桓。子震嗣。